text: Seks busser finkæmmet i tysk grænsekontrol
  06 juli 2017 kl. 19.45
  Fredag begynder det økonomiske topmøde i Hamburg med statsledere fra de 20 største økonomier i verden. Det førte bl.a. til finkæmning af seks busser ved den dansk-tyske grænse.
  De fleste personbiler blev vinket igennem. Men ved 15-tiden blev seks busser – fire svenske og to danske – stoppet syd for Frøslev-overgangen, skriver Flensborg Avis. De seks busser var på vej til G20-topmødet i Hamborg.
  Tysk politi frygter voldelige optøjer i Hamborg. Derfor blev busserne finkæmmet i jagten på eventuelle våben og andet ulovligt udstyr. De op mod 400 buspassagerer i alle aldre måtte legitimere sig og se deres bagage gennemrodet, oplyser avisen.
  I løbet af ugen har tysk politi lavet mange stikprøver. Men torsdag blev kontrollen skærpet. Der var bl.a. indsat helikoptere, som fløj frem og tilbage langs grænsen.
  